## Uredba o izmjenama i dopunama Uredbe o zabrani raspolaganja osnovnim sredstvima, pokretnom imovinom i pravima određenih poduzeća i drugih pravnih osoba na teritoriju Republike Hrvatske

### NN 44/1991 (30.8.1991.), Uredba o izmjenama i dopunama Uredbe o zabrani raspolaganja osnovnim sredstvima, pokretnom imovinom i pravima određenih poduzeća i drugih pravnih osoba na teritoriju Republike Hrvatske

# VLADA REPUBLIKE HRVATSKE

Na temelju članka 140. stavka 2. Ustava Republike Hrvatske Vlada Republike
Hrvatske na sjednici održanoj 28. kolovoza 1991. donijela je

## UREDBU

### o izmjenama i dopunama Uredbe o zabrani raspolaganja osnovnim sredstvima, pokretnom imovinom i pravima određenih poduzeća i drugih pravnih osoba na teritoriju Republike Hrvatske

Članak 1.

U Uredbi o zabrani raspolaganja osnovnim sredstvima, pokretnom imovinom
i pravima određenih poduzeća i drugih pravnih osoba na teritoriju Republike
Hrvatske ("Narodne novine" broj 39/91) stavak 1. članka 1. mijenja
se i glasi : "Zabranjuje se poduzećima i drugim pravnim osobama sa
sjedištem izvan teritorija Republike Hrvatske kao i organima i institucijama
federacije, republika i pokrajina Kosova i Vojvodine, da prijenosom prava
raspolaganja, prodajom, drugim pravnim poslom ili aktom internog poslovanja
osnovna sredstva svojih poslovnih jedinica i drugih organizacijskih oblika
bez obzira da li imaju svojstvo pravne osobe na teritoriju Republike Hrvatske,
prenose sa teritorija Republike Hrvatske"

Stavak 3. mijenja se i glasi: "Poslovne jedinice i drugi organizacioni
oblici poduzeća i drugih pravnih osoba sa sjedištem na teritoriju Republike
Srbije, Republike Crne Gore i Pokrajina Kosova i Vojvodine, te organa i
institucija federacije, mogu se odlukom zaposlenih u jedinici odnosno organizacionom
obliku organizirati kao poduzeće ili druga odgovarajuća pravna osoba."

Iza stavka 3. dodaju se novi stavci 4., 5., 6. i 7. koji glase: "Dvije
ili više poslovnih jedinica i drugih organizacionih oblika istog ili različitog
poduzeća ili drugih pravnih osoba iz stavka 3. ovog članka mogu se odlukom
zaposlenih u jedinici odnosno organizacijskom obliku organizirati kao poduzeće
ili druga odgovarajuća pravna osoba, ili se pripojiti postojećem poduzeću
ili drugoj pravnoj osobi sa sjedištem na teritoriju Republike Hrvatske.

Sredstva poduzeća ili druge pravne osobe osnovane prema odredbama stavka
3. i 4. ovog članka čine sredstva poduzeća odnosno druge pravne osobe iz
stavka 1. ovog članka koja se nalaze na teritoriju Republike Hrvatske i
na kojima je djelatnost obavljala poslovna jedinica ili drugi organizacijski
oblik.

Poduzeća i druge pravne osobe osnovane prema odredbama ove Uredbe preuzimaju
i odgovaraju kao pravni sljednik samo za obveze nastale poslovanjem poslovnih
jedinica odnosno organizacijskih oblika odlukom čijih radnika su osnovane.

Temeljem odluka iz stavka 3. i 4. ovog članka nadležni privredni suđ
izvršit će upis nastalog poduzeća odnosno odgovarajuće pravne osobe u sudski
registar."

U stavku 4. koji postaje stavak 8. riječi "odluku u smislu stavka
3. ovog članka" zamjenjuju se riječima odluke u smislu stavaka 3.
i 4. ovog članka".

Stavak 5. postaje stavak 9.

Članak 2.

Ova Uredba stupa na snagu danom objave u "Narodnim novinama".

Klasa: 943-06/91-01/03

Urbroj : 5030119-91 -2

Zagreb, 29. kolovoza 1991.

Predsjednik

**dr. Franjo Gregurić, v. r.**

Uredba, NN 44/1991-1150